大河行
丁晋 (Ming)
丹崖绝壁冲云开，惊涛逐浪翻晴雷。浮光不定摇白日，寒波夜静鱼龙哀。昆崙东注几万里，浩浩荡荡浑未已。横流逆行势滔天，怀山襄陵九州圮。生民垫溺帝曰咨，惟兹洪水禹治之。八年于外胼胝劳，恶衣菲食宫室卑。万化之原夫妇始，禹娶涂山四日尔。父子之间孝所钟，呱呱之声禹弗子。万水之患河为雄，凿开积石流河通。龙门之下功未竟，安得河声流向东。我瞻庙貌骏奔走，黍稷馨香酬二卣。山空玉佩珊瑚鸣，圣德神功真不朽。九山既旅九川空，四隩既宅四海同。六府三事允已治，呜呼万世永赖谁之功。